KIRJALLINEN KYSYMYS P-1373/00

esittäjä(t): Sérgio Marques (PPE-DE) komissiolle

(26. huhtikuuta 2000)

Aihe: Madeiran vapaakauppa-alue

Madeiran vapaakauppa-alue perustettiin 80-luvulla tukemaan saaren taloudellista ja sosiaalista kehitystä. Jotta vapaakauppa-alue saisi tarvittavat varat asemansa varmistamiseksi kansainvälisillä markkinoilla, luotiin rahoitusta ja verotusta koskeva kannustinjärjestelmä jonka tarkoituksena oli edistää ja hankkia uusia investointeja. Järjestelmän piti olla voimassa vähintään 25 vuotta, vuoteen 2011 saakka. Tämän pituisen ajanjakson katsottiin olevan välttämätön, jotta Madeira voisi päästä kansainvälisille markkinoille ja vahvistaa vähitellen asemansa luotettavana ja uskottavana alueena.

Komissio sai vuonna 1986 tiedon tästä järjestelmästä, joka on yhteisön kilpailusäännösten mukainen ja jota on sittemmin tarkistettu useaan otteeseen. Joka kerta on päätetty, että sitä jatketaan. Viimeisimmän tarkistuksen yhteydessä komissio päätti, että järjestelmää jatketaan 31. joulukuuta 2000 saakka, ja piti sitä yhtenä alueen talouden dynaamisimmista tekijöistä.

Yritysten verokäytännesääntöjä valvova ryhmä arvioi hiljattain kyseistä järjestelmää. Ryhmä ei kuitenkaan ottanut huomioon itse laatimiensa käytännesääntöjen G kohtaa, vaan piti Madeiran vapaakauppa-alueelle sijoittaneiden verohelpotuksia vahingollisina, mikä saattaa johtaa niiden lakkauttamiseen. Järjestelmää on myös arvioitu komission laatimien tietyille alueille myönnettävää valtiontukea koskevien suuntaviivojen pohjalta. Madeiran vapaakauppa-alueelle tämä voi merkitä, että järjestelmän voimassaoloaikaa rajoitetaan ja 1. tammikuuta 2000 jälkeen perustettujen yritysten tukia vähennetään, koska tällä hetkellä ei tiedetä, sallitaanko järjestelmän jatkuminen.

Huolimatta siitä, että alue- ja paikallisviranomaisten sekä yhteisön ponnistelujen avulla Madeira on lähestynyt selvästi yhteisön keskiarvoa, Madeira on edelleen EU:n epäsuotuisimpia alueita. Vapaakauppa-alueella harjoitettu teollisuus, kauppa ja rahoitustoiminta ovat matkailun ohella ratkaisevan tärkeitä alueen kehitykselle.

Haluan siksi kysyä komissiolta seuraavaa:

1. Ovatko uudet toimet perustamissopimuksen 299 artiklan 2 kohdan mukaisia? Kyseisessä kohdassa edellytetään, että yhteisön syrjäisimpiä alueita kohdellaan erityisellä tavalla, nimenomaan sellaisilla aloilla kuin verotus, tullittomat alueet ja valtion tuet.

2. Miksi halutaan kyseenalaistaa Madeiraa koskeva valtiontukimalli, joka on viime vuosina selvästi edistänyt alueen taloudellista ja sosiaalista kehittymistä? Sen avulla on mahdollistettu uusia investointihankkeita, luotu uusia tuotantorakenteita, hankittu taitotietoa, parannettu paikallisen työvoiman ammattitaitoa ja luotu uusia työpaikkoja sekä tehty Madeiraa tunnetuksi ulkomailla.

3. Eikö tästä järjestelmästä luopuminen haittaisi huomattavasti Madeiran kehittämistä ja saattaisi sen eriarvoiseen asemaan verrattuna muihin saariin tai alueisiin, jotka kuuluvat tai ovat assosioituneet EU:n jäsenvaltioihin ja joilla on useiden vuosien ajan ollut tai on edelleen mahdollisuus hyödyntää kyseisen järjestelmän kaltaisia erityisjärjestelmiä, joista monet ovat voimassa hyvin kehittyneillä alueilla?

4. Onko komissio tietoinen, kuinka tätä asiaa koskeva suuri epävarmuus haittaa Madeiran vapaakauppa-aluetta ja sen vuosien työn tuloksena saavuttamaa arvostusta luotettavana ja uskottavana alueena?

Frederik Bolkesteinin komission puolesta antama vastaus

(16. kesäkuuta 2000)

1. Komissio viittaa 14. maaliskuuta 2000 antamaansa raporttiin(1), jossa hahmotellaan toimet perustamissopimuksen 299 artiklan 2 kohdan (entisen 227 artiklan) täytäntöönpanoa varten erityisesti arvoisan parlamentin jäsenen tarkoittamilla aloilla. Komissio on siis erityisesti ilmoittanut ryhtyvänsä muuttamaan alueellisia valtiontukia koskevat suuntaviivat(2), jotta mahdollistetaan portaattomien ja ajallisesti

rajoittamattomien toimintatukien myöntäminen yhteisön syrjäisimmille alueille siinä tapauksessa, että kyseiset tuet on tarkoitettu vähentämään taloudellisen toiminnan harjoittamiselle ominaisia lisäkustannuksia, jotka johtuvat yhteisön perustamissopimuksen 299 artiklan 2 kohdassa yksilöidyistä haittavaikutuksista; ottaen huomioon tukien vaikutus kyseisen alueen tulevaan kehitykseen samoin kuin tiettyjen talouden sektorien erityispiirteet. Välittömään verotukseen liittyvissä asioissa kuitenkaan rajoittamatta komission toimivaltaa voimassa olevien tukijärjestelmien arvioinnissa komission tehtävä on päättää suuntaviivoista, jotka hyväksytään mm. neuvoston Menettelysäännöt-ryhmässä parhaillaan käytyjen neuvottelujen tulosten valossa.

2. Komission tarkoituksena ei ole millään tavoin haitata Madeiran alueen kehitystä. Päinvastoin se on useaan otteeseen osoittanut kiinnittävänsä erityistä huomiota yhteisön syrjäisimpien alueiden erityisolosuhteisiin. Kuitenkin komissio muistuttaa siitä, että alueellisia valtiontukia koskevien suuntaviivojen hyväksymisen johdosta se esitti kaikille jäsenvaltioille kirjeitse 24. helmikuuta 1998 aiheellisina toimenpiteinä kaikkien 1. tammikuuta 2000 voimassa olevien alueellisten tukijärjestelmien muuttamista yhteensopiviksi kyseisestä päivästä lähtien suuntaviivoja koskevien säädösten kanssa. Komissio on myös pyytänyt jäsenvaltioita tiedottamaan kyseessä oleviin järjestelmiin suunnitelluista muutoksista kuuden kuukauden kuluessa. Madeiran vapaakauppa-alueelle myönnetyille välitöntä verotusta koskeville helpotuksille, siten kuin arvoisa parlamentin jäsen on kirjeessään korostanut, tämä aiheuttaa erityisesti 1. tammikuuta 2000 jälkeen myönnettäville toimintatuille aikarajoituksen ja porrastuksen. Lisäksi näiden tukien myöntämistä ei voida jatkaa muuten kuin siinä tapauksessa, että on perusteltavissa, että ne vaikuttavat alueelliseen kehitykseen ja että ne ovat suuruudeltaan suhteellisia verrattuna niihin haittatekijöihin, joita niillä on tarkoitus korjata. Samojen ehtojen tulee myös joka tapauksessa täyttyä, kun arvioidaan, kuinka toimintatukijärjestelmät on pantu täytäntöön perustamissopimuksen 299 artiklan 2 kohdan mukaisesti.

3. Komissio voi vain todeta, että tietyt jäsenvaltioiden alueet eivät kuulu yhteisön kilpailuvalvonnan piiriin. Niillä alueilla, joihin sovelletaan perustamissopimuksen 87 ja 89 artiklan säädöksiä (aikaisempien 92 ja 94 artiklan), kaikenlainen eriarvoinen kohtelu on kuitenkin suljettu pois soveltamalla tarkasti ja avoimesti yhteismarkkinoiden ja valtiontukien yhteensopivuuden arviointikriteerejä sellaisina kuin komissio on ne julkistanut julkaisemalla omat puitteensa ja suuntaviivansa. Tässä yhteydessä komissio toteaa erityisesti, että vaikka Portugalin viranomaiset ovatkin hyväksyneet komission suositukset (aiheelliset toimenpiteet), ne eivät ole aina tehneet Madeiran vapaakauppajärjestelmään kaikkia muutoksia, jotka olisivat välttämättömiä järjestelmän ja suuntaviivojen merkittävien säädösten yhteensovittamiseksi.

4. Komissio on pahoillaan siitä, että Madeiran vapaakauppa-alueen tulevaisuuden suhteen näyttäisi vallitsevan epävarmuus. Komissio muistuttaa kuitenkin siitä, että se on hyväksynyt tämän järjestelmän täytäntöönpanon ainoastaan 31. joulukuuta 2000 saakka ja siitä, että komission on näin vielä tiedotettava sen soveltamiseen tulevaisuudessa tehtävistä mahdollisista muutoksista ja tutkittava niitä.

(1) KOM(2000) 147 lopullinen.

(2) EYVL C 74, 10.1.1998.